Is-Sindku ta' Ottawa, il-belt kapitali tal-Kanada, iddikjara stat ta' emerġenza b'reazzjoni għall-protesti kbar li qed jorganizzaw is-sewwieqa tat-trakkijiet li ma jridux jaċċettaw restrizzjonijiet relatati mal-pandemija tal-Covid-19. Is-sewwieqa – truckers – qed ikomplu jesprimu rabja kbira għall-iżviluppi, bis-Sindku Jim Watson jammetti li s-sitwazzjoni saret 'inkontrollabbli' u meta f'din il-belt hemm numri ħafna akbar ta' dimostranti milli hemm pulizija. Is-Sindku ta' Ottawa saħaq li l-protesti kontinwi qed jimponu theddida akbar għas-sigurtà tar-residenti. Dan waqt li qed jispikkaw anki rapporti dwar attakki fuq in-nies li jirriflettu element ta' razziżmu. Fl-aħħar sigħat, iċ-ċentru ta' Ottawa spiċċa paralizzat, bit-toroq jinsabu mblukkati mill-vetturi u numru kbir ta' tined. Id-dimostranti li qed jieħdu sehem fl-hekk-imsejjaħ 'Freedom Convoy' huma parti minn moviment li jopponi l-introduzzjoni ta' regola ġdida li tesiġi biex it-truckers kollha jingħataw it-tilqima kontra l-Covid jekk iridu jaqsmu l-fruntiera (mill-Kanada) lejn l-Istati Uniti. Il-protesti f'Ottawa, illum, anki qed isiru kontra restrizzjonijiet oħrajn relatati mal-pandemija. Fl-aħħar jiem, id-dimostranti nġabru fin-naħa t'isfel ta' Ottawa, viċin Parliament Hill, u fejn insistew għat-tmiem tal-mandati kollha dwar il-Covid fuq bażi nazzjonali. Dan ukoll fost oppożizzjoni sħiħa għall-Gvern tal-Prim Ministru Kanadiż Justin Trudeau. Jidher anki li d-dimostranti, fil-furja tagħhom, qed iżidu l-periklu għar-residenti ta' Ottawa, bis-Sindku Watson jinsisti li 'l-awtoritajiet jeħtieġu jirreaġġixxu b'mod drastiku għall-kriżi meta qed jitilfu l-battalja għall-kontroll tal-belt.' Intant, Watson ma tax dettalji speċifiċi dwar il-miżuri li jista' jimponi għas-sigurtà taċ-ċittadini.